'আগের ডাক্তারদের পরামর্শ অনুযায়ী খালেদা জিয়াকে চিকিৎসার ব্যবস্থা করা হবে'
১০-০৯-২০১৮, ২০:৩২
পূর্বের চিকিৎসকদের পরামর্শ অনুযায়ী বিএনপি নেত্রী বেগম খালেদা জিয়ার চিকিৎসার ব্যবস্থা করা হবে বলে জানিয়েছেন স্বরাষ্ট্রমন্ত্রী আসাদুজ্জামান খান কামাল। সোমবার (১০ সেপ্টেম্বর) বিকেলে রাজধানীর আগারগাঁওয়ে নবনির্মিত শেরে-বাংলা নগর থানার উদ্বোধন শেষে সাংবাদিকদের প্রশ্নের জবাবে এ কথা বলেন তিনি। এ সময়, আগামী নির্বাচনে আইনশৃঙ্খলা রক্ষা বাহিনীকে নিষ্ঠার সঙ্গে দায়িত্ব পালনের আহবান জানান মন্ত্রী।
স্বরাষ্ট্রমন্ত্রী আসাদুজ্জামান খান কামাল বলেন, 'খালেদা জিয়ার যে ডাক্তাররা তার চিকিৎসা করছেন, তারা যদি মনে করেন, আরো চিকিৎসার দরকার, তাহলে আমরা সরকারিভাবে তার সকল চিকিৎসার ব্যবস্থা করবো।'
তিনি আরো বলেন, 'আমাদের নির্বাচন আসছে, তাই আমাদের নিরাপত্তাবাহিনী, আমাদের আনসার,আমাদের বিজিবি তৈরি আছে, যখনই নির্বাচন কমিশন সিগনাল ঘোষণা করবেন, তখন থেকেই নিরাপত্তাবাহিনী নির্বাচন কমিশনের পক্ষে কাজ করবে, যেখানে যেভাবে বলবেন সেভাবে তারা কাজ করবে।'
এসময় আসাদুজ্জামান খান কামাল খালেদা জিয়ার অসুস্থতা সম্পর্কে বলেন, 'জঙ্গিরা রাসায়নিক হামলা চালাতে পারে গোয়েন্দা সংস্থাগুলোর এমন আশঙ্কা সম্পর্কে জানতে চাইলে স্বরাষ্ট্রমন্ত্রী বলেন, জঙ্গিরা এক সময় বাংলাদেশকে একটা অকার্যকর রাষ্ট্র বানানোর চেষ্টা করেছে। তাদের দাঁত ভাঙ্গা জবাব কিন্তু নিরাপত্তা বাহিনী দিয়েছে।'
তিনি বলেন, আমাদের পুলিশ ও আইনশৃঙ্খলা বাহিনী দেশপ্রেমে উদ্বুদ্ধ, তারা সক্ষমতায় বলীয়ান। আমাদের গোয়েন্দা ও নিরাপত্তা বাহিনী খুবই তৎপর। যত ষড়যন্ত্র, যত নীলনকশাই হোক না কেন তা কঠোর হস্তে দমন করা হবে।
অনুষ্ঠানে অন্যদের মধ্যে উপস্থিত ছিলেন আওয়ামী লীগের যুগ্ম-সাধারণ সম্পাদক ও মোহাম্মদপুর-আদাবর-শেরেবাংলা নগর এলাকার সংসদ সদস্য জাহাঙ্গীর কবির নানক, পুলিশ মহাপরিদর্শক (আইজিপি) ড. মোহাম্মদ জাবেদ পাটোয়ারী, ডিএমপি কমিশনার আছাদুজ্জামান মিয়া, তেজগাঁও বিভাগের উপ-কমিশনার বিপ্লব কুমার সরকার প্রমুখ।